ኢትዮጵያና የተባበሩት ዓረብ ኢሚሬት የንግድና ኢንቨስትመንት ግንኙነታቸውን ለማሳደግ ተስማሙ
ኢትዮጵያና የተባበሩት ዓረብ ኤምሬት የንግድና ኢንቨስትመንት ግንኙነታቸውን ወደላቀ ደረጃ ለማሳደግ ተስማሙ።ፕሬዚዳንት ሙላቱ ተሾመ በኢትዮጵያ ይፋዊ የሥራ ጉብኝት በማድረግ ላይ የሚገኙትን የተባበሩት ዓረብ ኤምሬቶች የውጭ ጉዳይና ዓለም አቀፍ ትብብር ሚኒስትር ሼህ አብዱላሂ ቢን ዛይድ አል ናህያንን በጽህፈት ቤታቸው ተቀብለው አነጋግረዋል።ውይይቱን የተከታተሉት የፕሬዚዳንቱ ጽህፈት ቤት ቃል አቀባይ አቶ አሸብር ጌትነት እንደገለጹት ፕሬዚዳንቱ ከኢትዮጵያ ጋር ጥብቅ ግንኙነት ካላቸው የመካከለኛው ምሥራቅ አገራት መካከል አንዷ ከሆነችው የተባበሩት ዓረብ ኤምሬቶች ጋር ያለውን የንግድና ኢንቨስትመንት ለማሳደግ በሚያስችሏቸው ጉዳዮች ላይ መክረዋል።እ.ኤ.አ በ1973 የተጀመረው የሁለቱ አገራት ዲፕሎማሲያዊ ግንኙነት ዓመታዊ ንግዳቸው ከ500 ሚሊዮን ዶላር በላይ ቢደርስም አገራቱ ካላቸው ቅርበት አኳያ ከዚህ በላይ የማደግ እድል እንዳለ ነው በውይይቱ የተነሳው።በፕሬዚዳንቱና በውጭ ጉዳይ ሚኒስትሩ ውይይት "ሁለቱ አገራት መስራት የሚገባቸውን ሁሉ በማድረግ ለጋራ ተጠቃሚነት የሚያግዘውን ሁሉ በመተግበር ግንኙነቱን ወደላቀ ደረጃ ማሸጋገር እንደሚገባቸው መግባባት ላይ የተደረሰበት ነው" ብለዋል።(ኢዜአ)